ኢንስቲትዩቱ ከንክኪ የጸዳ የእጅ ማስታጠቢያ እያመረተ   መሆኑን አስታወቀ
አዲስ አበባ፡- በሀገርና በዓለም አቀፍ ደረጃ እየተስፋፋ ያለውን የኮሮና ቫይረስ በመከላከል ሂደት ዓይነተኛ ሚና መጫወት የሚችሉ ከንክኪ ነፃ የሆኑ የእጅ ማስታጠቢያዎችን እያመረተ መሆኑን የኢትዮጵያ ውኃ ቴክኖሎጂ ኢንስቲትዩት አስታወቀ።
የኢትዮጵያ ውኃ ቴክኖሎጂ ኢንስቲትዩት የኮርፖሬት ኮሚዩኒኬሽን ዳይሬክተር አቶ ዋስይሁን አለማየሁ ለአዲስ ዘመን እንደገለጹት፤ የኮሮና ቫይረስ ስርጭትን መከላከል በሚል በተለያዩ ቦታዎች የተቀመጡ የእጅ መታጠቢያዎች ንክኪ የሚበዛባቸው ናቸው። ይህን ችግር ለመቀነስ በማሰብ ኢንስቲትዩቱ ከንክኪ ነፃ የሆነ የእጅ ማስታጠቢያ በራሱ ባለሙያ እያመረተ ይገኛል። የመጀመሪያውን በኢንስቲትዩቱ የተመረተ ከንክኪ የጸዳ መታጠቢያ ለውሃ መስኖና ኢነርጂ ሚኒስቴር ኃላፊዎች ሰሞኑን አስረክቧል። 
በአሁኑ ወቅት እስከ 15 የሚደርሱ ከንክኪ የጸዱ የእጅ ማስታጠቢያ እየተዘጋጁ መሆኑን የገለጹት አቶ ዋስይሁን፤ እያንዳንዱን በተለያዩ የመንግሥት ተቋማት እና የተለያዩ ቢሮዎች ላይ በማስቀመጥ ለማምረቻ የሚሆን ገቢ የማሰባሰብ ሥራ እነደሚከናወን ገልጸዋል። አንዱ ከንክኪ የጸዳ የእጅ መታጢያ በባለ 500 ሜትር የውሃ ታንከር እና ዘመናዊ የፍሳሽ ማስወገጃ እንዲሁም ማጠራቀሚያን ጨምሮ ለማዘጋጀት የሰባት ሺ ብር ወጪ እንደሚጠይቅ ተናግረዋል። 
እንደ አቶ ዋሲሁን ገለጻ፤ የኮሮና ቫይረስን በመከላከል ሂደት <<ሁሉም ሚና አለው! >> በሚለው መርህ መሰረት ተቋሙ ከሚያከናውናቸው አራት ቁልፍ ተግባራት ውስጥ አንዱ የሆነው የምርምርና ቴክኖሎጂ ሽግግር ሥራ ነው። በዚህ መሰረት በቀላል ወጪ ሊሠራ የሚችል ነገር ግን አሁን ካለው ነባራዊ ሁኔታ አንፃር ፋይዳው የጎላ ከንክኪ የፀዳ የእጅ ማስታጠቢያ መሥራቱን በሽታውን ለመቆጣጠር በሚደረገው ጥረት ጉልህ ሚና እንደሚኖረው ይታመናል። በቀጣይም ከባለድርሻ አካላት ጋር በመተባበር ቴክኖሎጂውን በስፋት በማምረት ተደራሽ ለማድረግ ለመሥራት ታቅዷል።
በሌላ በኩል እንደ ኢንስቲትዩቱ መረጃ ከሆነ ተቋሙ ከዋተር ኤይድ፤ ከጀግኒት ኢትዮጵያ እና ከጃፓን ዓለም አቀፍ ትብብር ኤጀንሲ/ጃይካ/ጋር በመተባበር ከግማሽ ሚሊዮን ብር በላይ የሚያወጡ ለኮሮና በሽታ መከላከያ የሚረዱ ሳኒታይዘር፣ አፍና አፍንጫ መሸፈሻ እና ቦርሳ እንዲሁም አልባሳትን ለግሷል።አዲስ ዘመን ሚያዝያ 17/2012 ጌትነት ተስፋማርያም